钦定古今图书集成/明伦汇编/交谊典/第105卷 > 刘子 > 《报曹操书》孔融
## 钦定古今图书集成/明伦汇编/交谊典/第105卷 > 刘子 > 《报曹操书》孔融

猥惠书教，告所不逮。融与鸿、豫，州里比邻，知之最早，
虽尝陈其功美，欲以厚于见私，信于为国，不求其覆
过掩恶，有罪望不坐也。前者黜退，懽欣受之。昔赵宣
子朝登韩厥，夕被其戮，喜而求贺，况无彼人之功，而
敢枉当官之平哉！忠非三闾，智非晁错，窃位为过，免
罪为幸，乃使馀论远闻，所以惭惧也。朱彭、寇贾，为世
壮士，爱恶相攻，能为国忧。至于轻弱薄劣，犹昆虫之
相啮，适足还害其身，诚无所至也。晋侯嘉其臣所争
者大，而师旷以为不如。心竞性既迟缓，与人无伤，虽
出胯下之负，榆次之辱，不知贬毁之于己，犹蚊䖟之
一过也。子产谓人心不相似，或矜埶者欲以取胜为
荣，不念宋人待四海之客，大垆不欲令酒酸也。至于
屈糓巨瓠，坚而无窍，当以“无用”罪之耳。它者奉尊严
教，不敢失坠。郗为故吏，融所推进，赵衰之拔郤縠，不
轻公叔之升臣也。知同其爱，训诲发中，虽懿伯之忌，
犹不得念，况恃旧交而欲自外于贤吏哉？辄布腹心，
修好如初，苦言至意，终身诵之。